悲陽春
作者：郭祥正
朝代：宋

paragraphs: 悲陽春，陽春可樂胡爲悲。
桃花枝上開未足，數片已逐狂風吹。
陽春能來不能久，年少看花今白首。
擊毬馳馬力已疲，欲傍樽罍先怕酒。
佳人如皓月，顧我猶衰蓬。
相倚不相似，兩心何可同。
請折並蔕花，更看鴛鴦鳥。
容華與毛羽，相鮮乃爲好。
揮手謝佳人，浩歌悲陽春。
陽春易衰歇，爾貌豈長新。